‘ออมสิน’นักล่าเงินฝากดอกสูงไล่กวาดลูกค้าดะ
ออมสินชวนออมเงินผ่าน &#8220;เงินฝากเผื่อเรียกพิเศษ 399 วัน&#8221; ยกเว้นภาษี ดอกเบี้ย 3.3% เปิดรับฝากตั้งแต่ 2 ก.ค.-30 ก.ย. 2555
2 ก.ค. 2555

ออมสินชวนออมเงินผ่าน “เงินฝากเผื่อเรียกพิเศษ 399 วัน” ยกเว้นภาษี ดอกเบี้ย 3.3% เปิดรับฝากตั้งแต่ 2 ก.ค.-30 ก.ย. 2555 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารจะเปิดรับเงินฝากเผื่อเรียกพิเศษ 399 วัน อัตราดอกเบี้ย 3.3% ต่อปี เปิดรับฝากสำหรับบุคคลธรรมดาและนิติบุคคลทุกประเภท ซึ่งผู้ฝากบุคคลธรรมดาได้รับการยกเว้นภาษี โดยเปิดบัญชีขั้นต่ำ 1 หมื่นบาท ฝากเพิ่มครั้งละไม่ต่ำกว่า 1,000 บาท เปิดรับฝากตั้งแต่วันที่ 2 ก.ค.30 ก.ย. 2555 นี้เท่านั้น
ขณะเดียวกันธนาคารได้ขยายระยะเวลาการรับฝากเงินสำหรับเงินฝากประจำ 5 เดือน เงินฝากเผื่อเรียกพิเศษ 99 วัน และเงินฝากเผื่อเรียกพิเศษ 109 วัน ออกไปอีก 2 เดือน จากเดิมสิ้นสุดในวันที่ 30 มิ.ย. 2555 เป็นสิ้นสุดวันที่ 31 ส.ค. 2555 โดยกำหนดอัตราดอกเบี้ยเงินฝากประจำ 5 เดือน เท่ากับ 3.4% ต่อปี เงินฝากเผื่อเรียกพิเศษ 99 วัน เท่ากับ 2.75% ต่อปี และเงินฝากเผื่อเรียกพิเศษ 109 วัน เท่ากับ 2.85% ต่อปี
นายเลอศักดิ์ กล่าวว่า เพื่อให้ประชาชนมีระยะเวลาในการเตรียมตัววางแผนการออม โดยเฉพาะในช่วงเศรษฐกิจโลกมีความผันผวนและกดดันอยู่ในขณะนี้ ธนาคารออมสินในฐานะสถาบันการเงินของรัฐ จึงพร้อมที่จะทำให้แผนการออมเงินช่วงนี้มีประสิทธิภาพและหลากหลายมากขึ้น พร้อมกับได้รับผลตอบแทนที่น่าสนใจ โดยโอกาสการออมสำหรับช่วงนี้อยู่ในวาระที่ธนาคารออมสินครบรอบ 99 ปี และกำลังก้าวมุ่งไปสู่ปีที่ 100 ของการเป็นสถาบันเพื่อการออมในปี 2556 ธนาคารจึงได้คิดค้นและพัฒนาผลิตภัณฑ์เพื่อให้พี่น้องประชาชนได้เลือกใช้บริการกับธนาคารที่เก่าแก่ของประเทศไทย อย่างธนาคารออมสิน